Stanket e voe an holl hentoù raktal hag evezhiet an aerborzh hag ar porzh. Ar paourkaezh itron Kerfloc'h a oa bet o welet he gwaz marv en ospital. Pennfollet e voe ar  paourkaezh plac'h pa anzavis dezhi e oa bet klasket lazhañ he gwaz a-raok. « Penaos ? Met perak n'ho poa lavaret netra din ?  - Ne greden ket. Aon ho pije bet.  - Ha bremañ eo kalz gwelloc'h, feiz !  - Itron, lavarit din fraezh ha sklaer : daoust ha n'ho poa merzet netra nevez gant ho kwaz abaoe ur pennadig ?  - Eo, abaoe ur pennadig en doa an aer da vezañ nec'het...  - N'anavezec'h ket tud a vefe bet enebourien dezhañ ?  - Nann, met un devezh, ur miz 'zo bennak, pa oa bet o pakañ  ur banne e bar Troyalac'h e oa deuet en-dro hep rannañ grik hag e oa aet d'e wele kerkent. »